text: [{"text_idx": "#000003", "text": "Haleellaa warshaa boba\u2019aa Sa\u2019uudii irratti raawwatame hordofuun gatiin bobaba\u2019aa dabaluu gabaafame"}, {"text_idx": "#000004", "text": "Haleellaa Sabtii dheengaddaa warshaalee boba\u2019aa Sa\u2019uudii lama irratti raawwatame hordofuun, Sa\u2019uudiin boba\u2019aa gabaa addunyaatiif dhiheessaa turte 50% kan xiqqeessite tahuu gabaafame. Haaluma kanaan gatiin boba\u2019aa addunyaa guyyaa tokkotti 19% kan dabale tahuu odeeyfannoon ni addeessa. Haata\u2019u malee Ameerikaan kuusaa boba\u2019aa isii gabaa addunyaatiif kan dhiheessitu tahuu eega ibsitee booda, gatiin boba\u2019aa hamma tokko kan gad bu\u2019e tahuu gabaafame."}, {"text_idx": "#000005", "text": "Warshaa Oomisha boba\u2019aa Sa\u2019uudii guddicha Aramco jedhamu kana irratti haleellaa raawwatameen, boba\u2019aan biyyattiin guyyaatti oomishtu baarmeelii miiliyoona 5.7n kan hir\u2019ate yoo tahu, warshaan kun suphamee guututti hujii jalqabuudhaaf torbaan heddu kan fudhatu tahuu ibsame."}, {"text_idx": "#000006", "text": "Gama biraatiin ammoo Sa\u2019uudii fi Ameerikaan haleellaa dheengadda Sa\u2019uudii keessatti raawwatame kana, kallaattiidhaan Iiraantu raawwate jechuun kan yaakkaa jiran yoo tahu, mootummaan Iiraan ammoo Ameerikaa fi ergamtoonni isii Sa\u2019uudii fi Emreets Iraan irratti duuluuf sababa barbaadaa jiran jechuun himannaa kana haale."}]